Kirjallinen kysymys

Lapsiperheköyhyydestä, perheiden jaksamisesta ja säästöjen vaikutuksista perheisiin

Eduskunnan puhemiehelle

Lapsiperhearki on monelle haastavaa aikaa. Erityisesti nyky-yhteiskunnassa perheisiin kohdistuu valtavasti ristikkäisiä paineita, ja samaan aikaan esimerkiksi työelämä on koko ajan kuormittavampaa. Vanhemmuuteen voikin liittyä paljon kuormitusta, ahdistusta, väsymystä, aikatauluhaasteita sekä taloudellisia huolia. Erityisen haastava tilanne on niillä perheillä, joilla ei ole lähellä minkäänlaista tukiverkkoa.

Lastenhoitoapu on erityisesti pikkulapsiperheissä ajoittain korvaamattoman tärkeää. Se edesauttaa myös vanhempien jaksamista ja sitä kautta tukee koko perheen hyvinvointia. Jos perheen ympärillä ei ole omaa tukiverkkoa, lastenhoitoapua tarvitaan ulkopuolelta. Tällöin kuvaan astuu hyvinvointivaltio sekä sen palveluita täydentävä järjestösektori.

Esimerkiksi Mannerheimin lastensuojeluliitto (MLL) on tehnyt merkittävää työtä lasten ja lapsiperheiden hyvinvoinnin parantamiseksi jo yli sadan vuoden ajan. Viimeiset 50 vuotta se on tarjonnut perheille edullista tilapäistä lastenhoitoapua. MLL:n mukaan sen piirit ovat saaneet tilapäisen lastenhoitoavun organisoimiseen tukea yleensä kaupungilta, kunnalta tai hyvinvointialueelta. Tuen turvin on pystytty järjestämään hoitajien rekrytoiminen, kouluttaminen, ohjaaminen ja välityspalvelu. Jo vuosien ajan avustuksia on pienennetty, ja nyt hiljattain MLL on tiedottanut avustusten pienenemisen johtaneen siihen, ettei ensi vuonna tiedossa olevalla rahoituksella ole edellytyksiä jatkaa lastenhoitotoimintaa. Toiminta tuleekin päättymään vuoden lopussa lähes koko maassa.

MLL:n välittämän lastenhoitoavun päättyessä monissa perheissä joudutaan tilanteeseen, jossa ulkopuoliseen apuun ei ole enää varaa. Yksityisillä palveluntarjoajilla hinta voi kohota jopa viisinkertaiseksi verrattuna MLL:n välittämään lastenhoitoapuun.

Tällä vaalikaudella hallitus tekee valtiontalouteen mittavia säästötoimenpiteitä, joista valitettavan moni kohdistuu lapsiperheisiin. Leikkauksia on tehty niin sosiaaliturvaan kuin hyvinvointialueiden rahoitukseen ja sosiaali- ja terveydenhuollon palveluihin. Yhtälönä tämä on monille perheille katastrofaalinen sekä puhtaasti talouden että laajemmin hyvinvoinnin ja esimerkiksi mielenterveyden näkökulmasta. Asiantuntijalaskelmat osoittavat hallituksen toimien lisäävän eriarvoisuutta sekä esimerkiksi lapsiperheköyhyyttä. Lapsiperheköyhyydellä on tutkitusti pitkäkestoisia vaikutuksia lapsen hyvinvointiin ja elämän kulkuun. Itlan mukaan lapsuudessa koetulla taloudellisella niukkuudella on yhteyksiä myöhempään työttömyyteen, mielenterveysongelmiin, heikkoon koulumenestykseen, ylivelkaantumiseen sekä ylipäätään huono-osaisuuteen aikuisuudessa. Lasten kokeman köyhyyden vähentäminen onkin ollut kansallisen lapsi­strategian keskeinen tavoite vuodesta 2019 asti.

Perheet ovat tällä hetkellä kovilla, ja nyt hallituksen toimet ovat johtamassa siihen, että myös mahdollisuudet perheen ulkopuolisen avun hyödyntämiseen pienenevät. Jatkossa monessa perheessä joudutaan lastenhoidon osalta tekemään valintoja joko liian kalliin lastenhoitoavun tai omien riittämättömien resurssien ja uupumisen välillä. Voidaankin pohtia, kuinka paljon esimerkiksi vanhempien mielenterveyden haasteet lisääntyvät perheissä, joilla ei ole tukiverkkoja ja jotka jo muutenkin ovat taloudellisesti kovilla, eikä mahdollisuutta ulkopuoliseen lastenhoitoapuun enää jatkossa välttämättä ole.

Hyvinvointivaltion tehtävä on kannatella, kun omat voimavarat eivät riitä. Hallitus kuitenkin ajaa kovalla politiikallaan rajua muutosta suomalaiseen sosiaalipolitiikkaan. Jatkossa yksilöt ja perheet joutuvat ottamaan yhä suurempaa vastuuta omasta hyvinvoinnistaan, vaikka niihin kohdistuvat paineet ovat koko ajan suurempia. Tämä rapauttaa koko hyvinvointivaltion ideaa.

Viimeisimpien väestöennusteiden myötä hallitus on puhunut paljon siitä, että syntyvyys Suomessa pitäisi saada nousuun. Voidaan kuitenkin pohtia, edistävätkö hallituksen toimet syntyvyyden kasvua. Ristiriita puheiden ja toimien välillä on suuri. Lapsiperheiden matalan kynnyksen tukimuotojen karsiminen ei ainakaan rohkaise perheitä edistämään lapsihaaveiden toteutumista.

Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavan kysymyksen:

Onko hallitus arvioinut, miten sen rajut leikkaustoimet vaikuttavat perheiden toimeentuloon,

onko hallitus arvioinut, miten tukiverkkojen puute ja järjestösektorin välittämän lastenhoitoavun poistuminen vaikuttaa perheiden jaksamiseen, ja

mihin toimenpiteisiin hallitus aikoo ryhtyä lapsiperheiden jaksamisen ja hyvinvoinnin parantamiseksi?

Helsingissä 7.11.2024

­­­­­­­­­­­­­­­­­­­­­­­­­­­­­

Suna Kymäläinen (sd.)